Nuwe Wapenwet reeds in werkingArgieffoto. ŉ Nuwe Wapenwet is vroeër vandeesmaand in werking gestel wat mense, wat aan openbare byeenkomste en optogte deelneem, verbied om gevaarlike wapens te dra. “Die Wet op Gevaarlike Wapens verbied onder andere vuurwapens, luggewere, items wat soos gewere lyk, messe, spiese of enige skerp voorwerpe wat ŉ lewe kan neem wat byle, knopkieries, hamers en koevoete insluit, by betogings en openbare byeenkomste,” het lt.genl. Solomon Makgale, woordvoerder van die polisie, Dinsdag gesê. “As ŉ persoon in besit is van ŉ gevaarlike wapen, en enige redelike vermoede ontstaan dat die persoon van voornemens is om ŉ onregmatige daad daarmee te pleeg, kan die persoon skuldig bevind woord aan ŉ kriminele misdryf. Sou die persoon skuldig bevind word, kan die skuldige ŉ boete opgelê word of ŉ maksimum van drie jaar tronkstraf kry,” het Makgale gesê. Makgale het gesê die wet is reeds sedert 2 Januarie in werking. ‘n Mens kan nie vir die besit van ŉ gevaarlike wapen in hegtenis geneem word as die persoon vir ŉ wetstoepassinginstansie werk of as die wapen vir kulturele of godsdienstige doeleindes gebruik word nie. Gevaarlike wapens kan wel tydens die geleenthede gebruik word vir ontspanning of ŉ vertoning of uitstalling van ŉ versameling wapens.